ΓΡΑΠΤΗ ΕΡΩΤΗΣΗ E-0633/96 υποβολή: Giacomo Santini (UPE) προς την Επιτροπή (15 Μαρτίου 1996)

Θέμα: Έγκριση εμπορίας φυτοϋγειονομικών προϊόντων για ελάσσονες καλλιέργειες

Οι ιταλικές διατάξεις για την έγκριση της χρησιμοποίησης φυτοϋγειονομικών προϊόντων σε διάφορες καλλιέργειες είναι υπερβολικά περίπλοκες και στην πραγματικότητα δεν επιτρέπουν στους παραγωγούς να έχουν στη διάθεσή τους, για την προστασία των καλλιεργειών τους, προϊόντα μικρής τοξικότητας, τα οποία είναι καρπός των πιο πρόσφατων ερευνών και επιπλέον αποτελεσματικότερα από την άποψη των επιτυγχανόμενων αγρονομικών αποτελεσμάτων. Η ανάγκη εναρμόνισης των κανονιστικών διατάξεων των διαφόρων κρατών μελών, σύμφωνα με τα άρθρα 100 και εξής της Συνθήκης της Ρώμης, γίνεται ολοένα και αισθητότερη στην Ιταλία, επειδή οι αυστηρές σχετικές ρυθμίσεις προβλέπουν επαχθείς διαδικασίες για τη χρησιμοποίηση των νέων δραστικών συστατικών τα οποία κάθε χρόνο εγκρίνονται στις άλλες χώρες μέλη της Κοινότητας. Το αποτέλεσμα είναι ότι οι παραγωγοί αισθάνονται όλο και βαρύτερα τον προετοιμασμένο ανταγωνισμό που οι άλλες χώρες της Ευρωπαϊκής Ένωσης ασκούν στην ιταλική αγορά, διοχετεύοντας στην αγορά προϊόντα των οποίων η παραγωγή έχει γίνει με τη χρήση φυτοϋγειονομικών φαρμάκων που δεν επιτρέπονται στην Ιταλία. Οι ιταλοί παραγωγοί φρούτων δάσους, κάστανου, φουντουκιών, σκόρδων, φακής κλπ., πλήττονται διτώς, διότι οι ιταλικές ρυθμίσεις αφενός προβλέπουν μια υπερβολικά συγκεχυμένη διαδικασία για την έγκριση των προϊόντων και αφετέρου καθορίζουν όρια ανεκτών καταλοίπων πολύ αυστηρότερα από αυτά που καθορίζουν διάφορες άλλες οδηγίες της Ευρωπαϊκής Ένωσης.

Μπορεί η Επιτροπή να προβλέψει το ταχύτερο, και οπωσδήποτε κατά την νέα ΚΟΑ, την έκδοση δεσμευτικότερων κανόνων - π.χ. κανονισμούς αντί για οδηγίες - σχετικά με τα φυτοϋγειονομικά φάρμακα, ώστε αφενός να καταστεί δυνατή η καθιέρωση ενός δίκαιου καθεστώτος συναγωνισμού μεταξύ των διαφόρων χωρών παραγωγών και αφετέρου να ενισχυθεί η επιστημονική έρευνα για τον εντοπισμό τεχνικών προστασίας των φυτών που θα σέβονται το περιβάλλον και την υγεία των καταναλωτών;

Απάντηση του κ. Fischler εξ ονόματος της Επιτροπής (3 Μαΐου 1996)

Κατόπιν των επαφών που συνήφθησαν με τις ιταλικές αρχές όσον αφορά το θέμα ερώτησης που έθεσε το Αξιότιμο Μέλος του Κοινοβουλίου, πρέπει να αναφερθεί ότι η Ιταλία εναρμόνισε με το νομοθετικό διάταγμα αριθ. 194 της 17ης Μαρτίου 1995 τις διατάξεις της οδηγίας 91/414/ΕΟΚ σχετικά με την διάθεση στην αγορά φυτοϋγειονομικών προϊόντων ((ΕΕ L 230 της 19.08.1991. )). Η εν λόγω οδηγία καθορίζει τις διατάξεις που πρέπει να εφαρμόζονται από τα κράτη μέλη για να εξασφαλισθεί ότι μόνο τα φυτοϋγειονομικά προϊόντα που είναι αποτελεσματικά και πληρούν όλες τις απαιτήσεις όσον αφορά την ασφάλεια της υγείας και του περιβάλλοντος, δύνανται να διατίθενται στην αγορά και να χρησιμοποιούνται.

Όσον αφορά την περιεκτικότητα σε κατάλοιπα φυτοφαρμάκων στα γεωργικά προϊόντα, πρέπει να αναφερθεί ότι κατόπιν των προαναφερθέντων επαφών, η Ιταλία εναρμόνισε τις διάφορες κοινοτικές οδηγίες, ιδίως τις οδηγίες 76/895/ΕΟΚ ((ΕΕ L 340 της 9.12.1976. )), 86/362/ΕΟΚ, 86/363/ΕΟΚ ((ΕΕ L 221 της 7.08.1986. )) και 90/642/ΕΟΚ ((ΕΕ L 350 της 14.12.1990. )) καθώς και τις διάφορες οδηγίες που τροποποιούν τα παραρτήματα των εν λόγω οδηγιών. Η εν λόγω εναρμόνιση είχε ως αποτέλεσμα ότι διάφορες μέγιστες περιεκτικότητες που είχαν καθοριστεί προηγουμένως επί εθνικού επιπέδου στην Ιταλία, έπρεπε να μειωθούν ενώ άλλες αυξήθηκαν. Οι μέγιστες περιεκτικότητες που δεν εναρμονίσθηκαν ακόμη σε κοινοτικό επίπεδο καθορίζονται από την Ιταλία βάσει τεχνικής και επιστημονικής αξιολόγησης, που συνεπάγεται αξιολόγηση του κινδύνου στον οποίο εκτίθεται ο καταναλωτής.

Η Επιτροπή είναι διατεθειμένη να εξετάσει ορισμένα προβλήματα που αναφέρει το Αξιότιμο Μέλος του Κοινοβουλίου βάσει συγκεκριμένων και επακριβών στοιχείων πληροφόρησης που θα μπορούσε να της υποβάλει.

Η Επιτροπή διεξάγει εργασίες για την επιπλέον εναρμόνιση των λεπτομερειών καταγραφής και διάθεσης στην αγορά φυτοϋγειονομικών φαρμάκων. Εξάλλου, διεξάγεται επί του παρόντος πρόγραμμα εργασίας, βάσει των προαναφερθέντων οδηγιών, το οποίο προωθείται ώστε να εναρμονισθούν περισσότερο οι μέγιστες περιεκτικότητες σημαντικών καταλοίπων φυτοφαρμάκων στα γεωργικά προϊόντα.